**KOMÁROM/SZŐNYI SELYE JÁNOS KÓRHÁZ**

**(EGYKORI SOLYMOSY-GYÜRKY KASTÉLY)**

**TÖRTÉNETI KERTJE**

A kert az ún. ószőnyi uradalom része volt, melyet a Zichy család birtokolt, majd a Solymosy-Gyürky család tulajdona lett. A kastélyt a II. világháború után államosították, azóta kórházként funkcionál.

A kertet – valószínűleg – 1815 és 1840 között létesítették, bár egyes elemei korábbiak. Központi eleme egy kör alaprajzú térség, ebbe fut bele a sugaras úrhálózat. Az 1875. évi statisztika szerint 7311 tő virág és cserje, 17520 fa és 2280 gyümölcscserje volt a kertben. 1984-ben 53 faóriása volt (főleg tölgy, török mogyoró és páfrány fenyő).

Napjainkban a kert helyi jelentőségű természetvédelmi terület, nagysága 6,5 hektár.

Négy 4 egységre osztható: az előkertre, melynek központi eleme a gróf Zichy Miklósné szül. Berényi Erzsébet bárónő által 1764-ben állítatott Szentháromság szobor; az oldalkertekre (a keleti oldalkertben található az egykori szőnyi mocsarak vizét - most inkább a belvizet - levezető kis ér, melyen feltehetően a Zichy-korszakból származó kovácsoltvas hidak vezetnek át; a nyugati oldalkertben a kórház melléképületei találhatók), valamint a hátsó kertre, a Zichy korszakból fennmaradt angolpark maradványával és az Solymosy-Gyürky korszakból megmaradt egykori konyhakert és faiskola területével.

Napjainkban mintegy 48 féle fás szárú, 53 féle lágyszárú, 25 féle moha található a kertben, köztük 50 db idős fa, és olyan védett virágok, mint a téltemető, a csillagvirág és a hóvirág. De a növények mellett számtalan madárfaj és hüllőfaj is előfordul a területen.

A kert – a kastéllyal együtt - Komárom történelmének fontos része, s annak ma is élő eleme. Megőrzését, védelmét fontos feladatának tartja a város közössége.